stanford-oval/wikipedia huggingface dataset:
מחוז קרי

קרי (באנגלית: County Kerry; באירית: Contae Chiarraí) הוא אחד ממחוזות אירלנד. המחוז ממוקם בדרום מערב אירלנד, בפרובינציית מנסטר.
שטחו של מחוז קרי הוא 4,746 קמ"ר ואוכלוסייתו מונה כ-139,000 נפש. המחוז גובל במחוז לימריק במזרח ובמחוז קורק בדרום-מזרח. במערבו שוכן מחוז קרי לחוף האוקיינוס האטלנטי, ובצפונו שפך הנהר שאנון. בקרי שניים משלושת ההרים הגבוהים ביותר באירלנד, ובהם - הגבוה ביותר - קרנטול (1038 מטרים מעל פני הים).
עיר המחוז היא טרלי (Tralee), שאוכלוסייתה מונה כ-20,000 תושבים, ועיירה בולטת אחרת היא קילרני (Killarney), שלידה שוכן הפארק הלאומי קילרני.
קילרני מפורסמת באגמיה ונופיה המושכים תיירים רבים, וכן היא משמשת כנקודת מוצא לטיולים בטבעת קרי, מסלול מעגלי בן כ-180 ק"מ לאורך חצי האי איוורה, בו נוסעים לצד חופים מפורצים, כפרי דייגים, טירות ואיים. יעד תיירותי מבוקש נוסף הוא המסלול בחצי האי דינגל, במערב חצי האי שוכנת Dunmore Head, הנקודה המערבית ביותר באירלנד (למעט איים).
כלכלת קרי מבוססת בעיקר על חקלאות ותיירות. האדמה משמשת למרעה לבקר ולכבשים, ודיג הוא ענף כלכלי מפותח. למרות התקדמות רבה בשנים האחרונות, קרי עדיין נחשב לאחד האזורים העניים באי.
תמונה פנורמית של חצי האי דינגל
לחיות עם דרק

| --- | --- |

 סוגה:  קומדיה משפחתית
 יוצרים:  דפני באלון
 שחקנים:  אשלי לאגט מייקל סאטר ג'ורדן טודוסי דניאל מגדר אריאל וואלר ג'וי בורסקי ג'ון ראלסטון
 ארץ מקור:  קנדה 
 שפות:  אנגלית 
 מספר עונות:  4 
 מספר פרקים:  70 
 הפקה
 חברת הפקה:  Family Channel   VRAK.TV
 הפצה:  ערוץ דיסני 
 אורך פרק:  כ- 22 דקות
 שידור
 רשת שידור:  ערוץ המשפחה (קנדה) ערוץ דיסני (ארצות הברית)
 רשת שידור בישראל:  ערוץ הילדים (ישראל)
 תקופת שידור מקורית:  18 בספטמבר 2005 – 25 במרץ 2009
 קישורים חיצוניים
 דף התוכנית ב-IMDb
 
לחיות עם דרק (באנגלית: Life with Derek) היא סדרת טלוויזיה קומית קנדית. היא שודרה בישראל בערוץ הילדים. הסדרה עוקבת אחר סיפורה של משפחה שנוצרה מנישואים שניים של אב ממשפחה אחת עם אם ממשפחה אחרת.
עלילה

לאחר חתונתם של נורה מקדונלד וג'ורג' ונטורי, נאלצים ילדיהם לעבור לגור יחד תחת קורת גג אחת. לנורה שתי בנות מנישואיה הקודמים - ליזי וקייסי, ולג'ורג' שני בנים ובת מנישואיו הקודמים - דרק, אדווין ומרטי. דרק וקייסי לומדים באותה שכבה בבית הספר, אך בשל ההבדלים האישיותיים ביניהם לא מצליחים להסתדר. בעונה הראשונה קייסי יוצאת עם סם, חברו של דרק.
דמויות > דמויות ראשיות

דרק ונטורי (מייקל ג'יימס סאטר): פופולרי בבית הספר, אך לרוב נכשל בלימודים. ונטורי וקייסי לא מסתדרים ביניהם, והוא נוהג למתוח אותה ולהציק לה. דרק הוא בנו של ג'ורג' ואח של אדווין ומרטי.
קייסי מקדונלד (אשלי לאגט): תלמידה מצטיינת, אך אינה פופולרית בבית הספר. היא ודרק אינם מסתדרים. קייסי היא ביתה של נורה ואחותה של ליזי.
ליזי מקדונלד (ג'ורדן טודוסי): נאמנה לאחותה קייסי. לרוב השתיים עוזרות אחת לשנייה ואינן נוהגות לריב. ביתה של נורה.
אדווין ונטורי (דניאל מגדר): אחיו הקטן של דרק, אחיה הגדול של מרטי ואחיהם החורג של ליזי וקייסי, אדווין התרגל במהרה לשתי האחיות החדשות שלו.
ג'ורג' ונטורי (ג'ון ראלסטון): אביהם של דרק, אדווין ומרטי, אביהן החורג של קייסי וליזי ובעלה השני של נורה.
נורה מקדונלד (ג'וי בורסקי): אימן של קייסי וליזי, אימם החורגת של דרק, אדווין ומרטי ואשתו השנייה של ג'ורג'.
מרטי ונטורי (אריאל וואלר): אחותם הקטנה של דרק ואדווין, ביתו של ג'ורג', אחותן החורגת של קייסי וליזי וביתה החורגת של נורה. מרטי היא הקטנה ביותר במשפחה.
דמויות > דמויות משניות

מקס (רובי אמל): תלמיד בכיתתם של קייסי ודרק. מקס התאהב בקייסי בעונה השנייה, והיא התאהבה בו. בעונה השלישית הפכו השניים לזוג, אבל נפרדו.
אמילי: תלמידה בכיתתם של קייסי ודרק, שכנה של המשפחה וחברתה הטובה של קייסי. בעונה הרביעית דרק ואמילי הופכים לחברים.
סם: חברו הטוב ביותר של דרק, שחקן הוקי בנבחרת בית הספר והחבר של קייסי בעונה הראשונה.
סאלי: סאלי עובדת במסעדת Smelly Nelly יחד עם דרק, וגם הייתה החברה שלו עד שעברה ללמוד במערב.
שלדון: שלדון לומד בכיתתם של קייסי ודרק. בדומה לקייסי הוא מסודר ותלמיד מצטיין. היה חבר של אמילי עד שעזב.
קנדרה: קנדרה היא חברתו של דרק בעונה השנייה. בדומה לדרק - גם היא תלמידה פופולרית.
ראלף: אחד מחבריו הטובים של דרק. ראלף לא חכם במיוחד.
טרומן: החבר של קייסי בעונה הרביעית. סולק מבית ספרו אחרי ש"שאל" את מכוניתו של המנהל.
נופש עם דרק

נופש עם דרק הוא סרט טלוויזיה המבוסס על הסדרה. בסרט, דרק וקייסי חוזרים וממשיכים לריב במהלך חופשה משפחתית, בה מבקרת המשפחה את הסבתא המתגוררת על שפת האגם. העניינים מתחממים כאשר קייסי פוגשת את ג'סי, רקדן הצעיר. דרק פוגש את רוקסי, ילדה עשירה המתגוררת ליד האגם. כאשר אביה של רוקסי מאיים להרוס את האגם, המשפחה מתאחדת כדי להציל אותו. הסרט צולם בקנדה, בין 14 בספטמבר ל-7 באוקטובר 2009, ושודר לראשונה ביוני 2010.
מאטה רימאץ

| --- | --- |

 לידה:  12 בפברואר 1988 (בן 36) ליבנו, בוסניה והרצגובינה
 מקום מגורים:  קרואטיה קרואטיה זאגרב, קרואטיה
 פעילות בולטת:  מנכ"ל ויו"ר רימאק אוטומובילי, קבוצת בוגאטי-רימאק וגרייפ אופניים
 ידוע בשל:  פתיחת רימאק אוטומובילי
 השכלה:  VERN University of Applied Science
 מקצוע:  ממציא
 תפקיד:  מנכ"ל ויו"ר רימאק אוטומובילי, קבוצת בוגאטי-רימאק וגרייפ אופניים
 בת זוג:  Katarina Lovrić (משנת 2021)
 פרסים והוקרה:  Order of Danica Hrvatska (2014)  Entrepreneur of the Year (2017)
מאטה רימאץ (בקרואטית: Mate Rimac; נהגה: [mǎːte rǐːmats]; נולד ב-12 בפברואר 1988) הוא יזם קרואטי ומייסד יצרנית הרכב רימאק אוטומובילי הידועה בשל פיתוח רימאק נברה המחזיקה בתואר "המכונית המהירה ביותר בעולם" ועוד מכוניות חשמליות הידועות בזכות התאוצה שלהם מ-0 ל-100 קמ"ש. הוא פתח גם את חברת האופניים החשמליות גרייפ אופניים שהיא חברת הייטק ב-eBike. יש המכנים אותו אילון מאסק של קרואטיה.
במהלך שנות התיכון שלו בלט רימאץ בכך שזכה בתחרויות מקומיות, לאומיות ובינלאומיות לאלקטרוניקה וחדשנות.
בגיל 19, רימאץ הפך ב.מ.וו סדרה 3 ישנה משנת 1984 למכונית חשמלית במוסך שלו ששברה כמה שיאי עולם למכוניות חשמליות, לפני שהמשיך לייצור את מכונית העל החשמלית הראשונה שלו, רימאק קונספט 1 בשנת 2011 בגיל 23.
החברה שלו, רימאק אוטומובילי עברה מכמה עובדים ספורים בשנת 2009 ללמעלה מ-900 עובדים בשנת 2020 ומשכה השקעות גדולות של פורשה, יונדאי מוטור וקבוצת קאמל. בנוסף לפיתוח מכוניות חשמליות וסוללות לרכב, החברה מספקת טכנולוגיות ומערכות לרכב חשמלי עבור יצרני רכב גדולים בעולם. היצרנים להם מספקת החברה טכנולוגיות ומערכות לרכב חשמלי הם: קיה, רנו, פורשה, יונדאי מוטור, יגואר, אסטון מרטין, סיאט, קוניגסג, אוטומובילי פינינפארינה וקופרה. המכונית השנייה של החברה היא הרימאק נברה המוגדרת המכונית המהירה ביותר בעולם.
רימאץ גאה להיות קרואטי וכבר דחה בעבר הצעות רבות להעביר את עסקיו למחוץ לקרואטיה, וקבע כי מטרתו היא להביא את יצרני הרכב לקרואטיה. המגזין האמריקאי "Motor Trend" דירג את רימאץ במקום התשיעי ברשימת האנשים הגדולים ביותר בתעשיית הרכב. המגזין האמריקאי "פורבס" הכתיר את רימאץ לאחד מ-30 היזמים הטובים בעולם מתחת לגיל 30, בשנת 2017. רימאץ נבחר ליזם השנה בקרואטיה לשנת 2017 על ידי "EY Hrvatska".
ביוגרפיה

רימאץ נולד בליבנו שבבוסניה והרצגובינה בשנת 1988 לזדנקה ואיוון רימאץ. עם פרוץ מלחמת יוגוסלביה בשנת 1991 מקום הולדתו נפגע ומשפחתו החליטה לעבור לפרנקפורט שבגרמניה כשהיה בן 3. רימאץ התגורר בגרמניה עד לשנת 2000 אז החליטה משפחתו לעבור לסמובור שבמחוז זאגרב שבקרואטיה, שם הקים אביו חברת נדל"ן.
בתחילת חייו, היה ידוע מאטה כממציא. רימאץ, שעבר מגרמניה לקרואטיה, הודה שהיה לו קשה להסתגל חברתית ולבית הספר החדש. הציקו לו מפני שהיה לו מבטא בוסני והוא לא ידע קרואטית טוב. עם זאת, רימאץ היה חובב מכוניות וטכנולוגיה ועבד במוסך של הוריו על פרויקטים משלו. במהלך התיכון, הפרופסור של רימאץ ומאוחר יותר המנטור שלו, איוון ולאיניץ', שכנע אותו להשתתף בתחרות מקומית לאלקטרוניקה. לרימאץ לא היו תקוות גדולות לזכות בפרס או לנצח במקום הראשון מכיוון שהוא לא היה "המוכשר" בבית הספר, אך בכל זאת, הוא זכה במקום הראשון. לאחר מכן, מאטה התחרה ברמה הלאומית, וגם שם הגיע למקום הראשון, מה שהוביל אותו לייצג את קרואטיה בתחרויות עולמיות לאלקטרוניקה וחדשנות.
בשנת 2005, בנה רימאץ מכשיר שהחליף את המקלדת והעכבר של המחשב בכפפה, שאותה כינה iGlove. זמן קצר לאחר מכן, הוא המציא מערכת מראות אחורית למניעת "שטח מת" בעת נהיגה ברכב, הנקראת מערכת מראה פעילה, שזכתה בפרס ביריד הסחר הבינלאומי IENA לשנת 2006 בנירנברג שבגרמניה. בגיל 17 הגיש רימאץ בקשה לשני פטנטים בינלאומיים על המצאותיו. רימאץ זכה בפרסים רבים בתחרויות בינלאומיות לאלקטרוניקה וחדשנות. הוא למד באוניברסיטת VERN למדע יישומי משנת 2007. הוא קיבל תואר ראשון בניהול יזמות בשנת 2010.
רימאץ הודה מאוחר יותר כי אלמלא הפרופסור שלו בתיכון, איוון ולאיניץ', שדחף אותו להתחרות בתחרויות אלקטרוניקה וחדשנות, ייתכן שהוא מעולם לא היה מייסד חברה מכיוון שההצלחות המוקדמות לימדו אותו איך לבנות משהו ולהיות בעל ביטחון עצמי.
רימאץ שהוקסם ממכוניות ורצה כל חייו להיכנס לענף מרוצי מכוניות החליט בשנת 2006 כשהיה בגיל 18 לקנות ב.מ.וו סדרה 3 (דגם E30) שיוצרה בשנת 1984 מכיוון שזו הייתה הדרך הזולה היותר להיכנס למרוצים. לאחר שבאמצע מרוץ התפוצץ לפתע מנוע הבנזין של המכונית החליט רימאץ להפוך אותה לחשמלית בהשראת "האליל" שלו ניקולה טסלה. עמיתיו לעגו לו על שהתחרה עם מכונית חשמלית - על שהביא "מכונת כביסה" למסלול המרוצים.
לאחר שדרוגים רבים, ובסך הכל שבע פעמים שבהן כל מרכיבי המפתח של המכונית הוחלפו בפיתוחים החדשים של רימאץ, המכונית הפכה למהירה יותר, ניצחה במרוצים וזכתה לתשומת לב. עד מהרה הוא הפנה את תשומת הלב ליתרון של מכונית חשמלית ואל כישוריו כמהנדס, בנוסף לקביעת מספר שיאי גינס ו-FIA בעולם. בספטמבר 2009 כשהיה רימאץ בן 21 הקים את רימאק אוטומובילי.
קריירה > רימאק אוטומובילי

בעוד שרימאק אוטומובילי הוקמה בשנת 2009 לא היו בה ממש עובדים עד לשנת 2011.
בשנת 2010 פגש רימאץ את אדריאנו מודרי שהיה מעצב בג'נרל מוטורס באותה תקופה. רימאץ הציע למודרי לפתח מכונית-על חשמלית יחדיו. הם הסכימו להתחיל לעבוד על מכונית קונספט בתור ניסוי. רימאץ היה סטודנט באוניברסיטה ומודרי עבד בג'נרל מוטורס ולכן הם עבדו על התוכנית בלילות ובסופיי שבוע, רימאץ על הפרטים הטכניים ומודרי על העיצוב.
עד סוף 2010, היו להם עיבודים ראשונים, מושגים טכניים ומפרטי יעד. באותו זמן, רימאץ קיבל סיקור תקשורתי בזכות המרת הב.מ.וו שלו שניצחה במרוצים שונים. בעקבות הסיקור התקשורתי פנה אליו אדם קרואטי שעבד עבור משפחת מלוכה מזרח-תיכונית שביקש מרימאץ חומר על רכב הקונספט עליו עבדו. רימאץ ומודרי הכינו חוברת עם העיבודים והמפרט הטכני של המכונית הקונספט. לאחר זמן קצר קיבל רימאץ שיחה שמשפחת המלוכה מעוניינת ברכישת שני כלי רכב. מכיוון שלרימאץ, באותה תקופה, לא הייתה חברה אמיתית עם עובדים או משאבים אחרים, הוא השיב ללקוחות הפוטנציאליים שהוא לא יכול לבנות את המכונית. לאחר מכן הציעו הלקוחות להשקיע במאמציו של רימאץ בכדי לאפשר לו לבנות את המכונית. רימאק החלה לעבוד על התוכנית וקיבלה הצעה ממשקיעים זמן קצר לאחר מכן. לאחר שקיבל את התשלום הראשון של ההשקעה, שכנע רימאץ קומץ אנשים להצטרף לחברה שלו כעובדים הראשונים. עם זאת, לאחר זמן מה, המשקיעים לא כיבדו את ההסכמים והציבו אולטימטום – להעביר את החברה למזרח התיכון או שהם יפסיקו את המימון.
רימאץ התקשה לשלם משכורות ושכר דירה בזמן שניסה לבנות את אב הטיפוס הראשון של רימאק, הרימאק קונספט 1 עם צוות לא מנוסה. עם זאת, החליט רימאץ שלא להעביר את עסקיו אל מחוץ למדינה. לימים, ולאחר שהחברה השתקמה הוא אמר כי "זה היה הדבר הטוב ביותר שעשיתי אי פעם", שכן מהלך זה אפשר לו להחזיק בחברה בקרואטיה. רימאץ החל להציע את החברה שלו כקבלן חיצוני ליצרני רכב אחרים בכדי להרוויח כסף בכך שיספק וייצר ליצרני רכב אחרים מערכות הנעה וסיוע טכנולוגי, תוך ניסיון לשמור על פיתוח המכונית. רימאק החלה לעבוד עבור חברות רכב אחרות כדי לפתח סוללות, מערכות הנעה חשמלית או כלי רכב מלאים כאמצעי הישרדות, ובמקביל, בנתה מכוניות-על משלה וניסתה למצוא משקיעים שיממנו את הבאת המכוניות שלהם לשוק.
רימאץ תמיד רצה להראות שאפשר להקים חברת רכב ולפתח ולייצר מכונית בקרואטיה. כשהקים את החברה כאדם בן 21, לא היה לו ניסיון בתחום הרכב והיה מקרואטיה, מדינה עם מעט תעשיית רכב. הוא ביקש עזרה מהאוניברסיטה להנדסת מכונות בזאגרב בפיתוח המכונית, אך אחד הפרופסורים שם אמר לו שאי אפשר לבנות מכונית בקרואטיה ושהוא צריך לוותר.
רימאק הציגה את הדגם הראשון שלהם, רימאק קונספט 1, בתערוכת הרכב בפרנקפורט בשנת 2011. תוכנן ייצר של 88 יחידות אך לאחר מכן יוצרו רק 8 יחידות וכולן נמכרו. אדריאנו מודרי עובד עם רימאץ מאז והוא מנהל העיצוב של רימאק כיום.
לאחר שנים שבהן הוכיחה כי היא יכולה לפתח מכוניות, משכה בסופו של דבר רימאק השקעות משמעותיות מחברות כמו פורשה, יונדאי וקיה.
בשנת 2018 הציגה את מכונית הקונספט, רימאק C טו שברבות הימים הפכה לרימאק נברה. כיום החברה מוכרת בעולם ומייצרת רכיבים למכוניות חשמליות ליצרני רכב רבים.
מטה החברה ממקום בזאגרב שבקרואטיה והיא מעסיקה כיום למעלה מ-900 עובדים.
ביולי 2021 הקים מאטה ביחד עם פורשה ובוגאטי את קבוצת בוגאטי-רימאק, הקבוצה שולטת בבוגאטי ועד סוף העשור היא תהפוך אותה לחשמלית.
באוגוסט 2021 הודיעה מאטה רימאץ כי בשנת 2024 תציג בוגאטי מכונית חדשה עם פיתוח של בוגאטי ורימאק יחד, הוא לא ציין האם המכונית תהיה חשמלית.
קריירה > גרייפ אופניים

בשנת 2015 ייסד רימאץ את גרייפ אופניים (Greyp Bikes), חברה אחות של רימאק אוטומובילי במטרה לייצר אופניים חשמליים בעלי ביצועים גבוהים שבהם הוא "מתכוון לשנות את העולם".
פרסים ואותות כבוד

Order of Danica Hrvatska (2014).
Entrepreneur of the Year (2017).
מארג'רי אלינגהם

| --- | --- |

 לידה:  20 במאי 1904 אילינג, הממלכה המאוחדת 
 פטירה:  30 ביוני 1966 (בגיל 62) Severalls Hospital, הממלכה המאוחדת 
 שם לידה:  Margery Louise Allingham Carter
 מדינה:  הממלכה המאוחדת 
 שם עט:  Maxwell March 
 מקום לימודים:  קרן סטיבן פירס, אוניברסיטת וסטמינסטר 
 שפות היצירה:  אנגלית 
 סוגה:  מסתורין, ספרות בלשית 
 תקופת הפעילות:  מ-1923 
 בן זוג:  פיליפ יונגמן קרטר
 
מארג'רי לואיז אלינגהם (באנגלית: Margery Louise Allingham‏; 20 במאי 1904 - 30 ביוני 1966) הייתה מחזאית, כותבת למגזינים ולעיתונים וסופרת אנגלייה. היא מפורסמת בשל סדרת ספרי המתח שכתבה ויצירת דמותו של הג'נטלמן והבלש החובב אלברט קמפיון. אלינגהם ידועה כאחת מ"מלכות הפשע" יחד עם אגאתה כריסטי, דורותי ל. סיירס ונאיו מארש.
חייה ויצירתה

מארג'רי לואיז אלינגהם, בתם הבכורה של הרברט ואמילי ג'יין (לבית יוז), נולדה בשנת 1904 בפרבר לונדוני. שני הוריה השתייכו למשפחות הקשורות לעולם המו"לות, ובעצמם התפרנסו מכתיבה ועריכה. במהלך ילדותה של אלינגהם היא הרבתה לכתוב סיפורים ומחזות, היא הרוויחה את שכרה הראשון בגיל שלוש עשרה עבור סיפור שהתפרסם במגזין של דודתה, ובבגרותה היא תתפרנס מכתיבה לעיתונים. זמן קצר אחרי לידתה של מארג'רי, המשפחה עזבה את לונדון לטובת בית ישן בכפר במחוז אסקס. מארג'רי למדה בבית הספר המקומי ואז בבית ספר לנערות בקיימברידג'. בסוף שנות העשרה שלה היא החלה לסבול מבעיה בבלוטת התריס שתאובחן רק בגיל מבוגר יותר, ופיתחה חרדה חברתית ממנה תסבול במשך שארית חייה. למרות זאת, בשנת 1920 אלינגהם שבה ללונדון לצורך לימודיה. במהלך הכנות להעלאת מחזה שכתבה היא פגשה את פיליפ יונגמן קרטר, שעיצב את התפאורה למחזה, ובשנת 1927 השניים נישאו. בני הזוג המשיכו לשתף פעולה ופיליפ עיצב את הכריכות לרבים מספריה של אלינגהם. ספרה הראשון ראה אור בשנת 1923 והיה ספר הרפתקאות על טבעי, שלטענת אלינגהם התבסס על מסרים שקיבלה בזמן סיאנס, טענה שבעלה הפריך מאוחר יותר. הספר התקבל היטב, אבל לא היה הצלחה מסחרית. אחר מספר ניסיונות כתיבה שלא נשאו פרי, אלינגהם החליטה לנסות לכתוב ספר מתח. ספרה הראשון בז'אנר זה התפרסם בשנת 1927, תחילה כסיפור בהמשכים בעיתון ומאוחר יותר כספר. הפריצה שלה התרחשה בשנת 1929 עם פרסום ספרה השלישי בו אלברט קמפיון הופיע לראשונה, אם גם בתור דמות משנה. הוא הופיע שוב בספרה הבא, בין היתר הודות ללחצים מצד העורכים האמריקאיים שלה שנשבו בקסמי הדמות. קמפיון הצליח כל כך שאלינגהם הפכה אותו לגיבור הראשי של עשרות ספרים וסיפורים קצרים שנכתבו עד לאמצע שנות השישים של המאה העשרים. עם הזמן דמותו התפתחה וקיבלה נפח שונה. סגנון הכתיבה של אלינגהם גם התפתח, והיא שילבה אלמנטים מז'אנרים נוספים בחלק מהספרים המאוחרים יותר. בשנת 1934 בני הזוג אלינגהם קנו בית באזור הכפר של אסקס, ואף על פי שהמשיכו להחזיק במגורים בלונדון, אלינגהם ראתה בכפר את ביתה האמיתי. במהלך מלחמת העולם השנייה אלינגהם התנדבה לשלל פעולות אזרחיות שנועדו לסייע למאמץ המלחמתי. בשנת 1941 היא כתבה ספר על חוויות החיים באסקס בזמן שציפו שם לפלישה נאצית. אלינגהם פרסמה עשרות ספרים, סיפורים, נובלות ומאמרים תחת שמה, ושלושה ספרים תחת שם העט מקסוול מארץ'. למרות הצלחתה, היא סבלה מבעיות כלכליות בשל תסבוכת עם מס ההכנסה. כמו כן, העיבו על חייה בעיות בריאות שונות ובעיות בחיי הנישואים. אלינגהם חלתה בסרטן השד וב-30 ביוני 1962 הלכה לעולמה. ספר הקמפיון האחרון שלה הושלם בידי בעלה על פי בקשתה, וראה אור בשנת 1968. השלמות נוספות לעבודתה – עם ובלי קמפיון – המשיכו להתפרסם במהלך שנות השבעים.
הערות שוליים

↑  .Julia Jones, The Adventures of Margery Allingham, page 55
↑  .Julia Jones, The Adventures of Margery Allingham, page 106
↑  .Julia Jones, The Adventures of Margery Allingham, page 65
↑  https://margeryallingham.org.uk/biography/
↑  .Julia Jones, The Adventures of Margery Allingham, page 264
| --- | --- |
בקרת זהויות :  NLI: 987007462876105171  PLWABN: 9810643178405606  BNE: XX1192882  BnF: cb118885192 (data)  CANTIC: a11297037  CiNii: DA02569995  GND: 118967606  ICCU: CFIV096503  ISNI: 0000 0000 8140 2589  LCCN: n50021032  MusicBrainz: 4fcf0d4a-42f8-4714-a9d1-a0a19ae925e3  NDL: 00519529  NKC: jn20000600158  NLG: 119408  NLK: KAC199600467  NTA: 06957281X  SELIBR: 291603  SNAC: w64f2132  SUDOC: 026682834  Trove: 785913  VcBA: 495/320201  VIAF: 61540821   WorldCat (עם VIAF): 61540821
לייטנינג (פוד)

פוד לייטנינג המורכב על מטוס אמריקאי מדגם F/A-18
"לייטנינג" (באנגלית: Litening, סימולו AN/AAQ-28) הוא פוד המשמש לניווט מטוסי קרב, לאיתור מטרות והכוונת חימוש מונחה, פרי פיתוח של חברת "רפאל - מערכות לחימה מתקדמות".
היסטוריה

הדור הראשון של המערכת פותח בשנת 1992 על ידי "רפאל".
בשנת 1995 חברה ל"רפאל" חברת "נורת'רופ גראמן" לצורך המשך פיתוח של המערכת. משנת 1996 ועד 2017, נמכרו מעלה 1,500 יחידות עבור למעלה מ-27 מדינות ברחבי העולם ובוצעו למעלה ממיליון שעות טיסה.
תיאור המערכת

פוד (AN/AAQ-28(V מותקן מתחת לכנף המטוס ומצויד בחיישן CCD וחיישן תת-אדום לראיית לילה (FLIR) לאיתור מטרות ביום ובלילה בהתאמה ובמזג אוויר קשה. הכוונת החימוש המונחה מתבצעת באמצעות סמן לייזר. בנוסף לפוד עוקב לייזר - המסוגל גם לעקוב אחרי כתם לייזר שסומן על ידי סמן לייזר.
המערכת מאפשרת תהליך של סגירת מעגל מהיר ואמין לתקיפת מטרות קרקעיות, אוויריות, ימיות, נייחות וניידות - זאת החל משלב רכישת המטרה, זיהויה, וידוא אי-נוכחות גורמים בלתי מעורבים בסביבה - ותקיפתה באמצעות מגוון סוגי חימוש מונחים ומדויקים.
תיאור המערכת > דגמים

לייטנינג II/ER/AT- הדור השני הושק בשנת 1999. ב-2001 הושקה מערכת ER ראשי תיבות של (Enhanced Range) - לצורך הגדלת טווח הרכשת המטרות הוחלף חיישן ה-FLIR בממדים 320x256 לחיישן בעל ממדים 640x512. ב-2003 הושקה מערכת מתקדמת יותר AT בה שופר טווח הרכשת וזיהוי המטרות, דיוק הקואורדינטות של המטרה ויכולות הקישוריות והזנת תקשורת נתונים.
לייטנינג G4 - הושק ב-2008 וכולל חיישנים נוספים בתחום עיבוד התמונה ויכולות אינפרא אדום, כולל מבט קדמי 1Kx1K באינפרא אדום. משמש את חיל האוויר הבריטי, חיל האוויר ההודי וחיל האוויר של דנמרק.
לייטנינג SE- הרחבת טווח הרכשת מטרות, יכולת תקשורת דיגיטלית דו כיוונית, הקלטת מידע כולל תקשורת LRU פנימית. שימוש לצורכי ניסוי
לייטנינג 3 - פיתוח מתקדם של המערכות הקודמות, כולל יכולות סינון ומיקוד כתלות במשימה.
לייטנינג 5 -הליטנינג 5 הוא הגרסה העדכנית ביותר של הפוד שהוצג בשנת 2019. הוא משפר את הרזולוציה של מצלמות האינפרא אדום בגלים קצרים ובינוניים ומציג מכ"ם צמצם סינתטי עם טווח של 100 ק"מ. ה-ליטנינג 5 מוצג לשירות במטוסים מסוג גריפן וטייפון.
|  | פוד לייטנינג 3 |
| --- | --- |
משקל:: 208 ק"ג (440 ליברה)
קוטר:: 0.406 מטר (16 אינץ')
אורך:: 2.20 מטר (87 אינץ')
גובה:: עד 40,000 רגל
מבצעיות

הפוד משמש כ-20 פלטפורמות שונות בהן מטוסים המשמשים את חיל האוויר הישראלי וחיל האוויר האמריקאי כמו מטוסי הקרב F-15E סטרייק איגל ונגזרותיו ו-F-16C/D פייטינג פלקון.
ישראל ישראל
F-15I - לייטנינג 3
F-16D - לייטנינג 3
F-16I - לייטנינג 3
אוסטרליה אוסטרליה
F/A-18A/B - לייטנינג 5
ברזיל ברזיל
AMX
קולומביה קולומביה
כפיר C-10 / C-12
דנמרק דנמרק
F-16 - לייטנינג G4
צ'ילה צ'ילה
F-16 - לייטנינג 3
שווייץ שווייץ
אארו L-159 ALCA
JAS-39 גריפן
מרוקו מרוקו
F-16
F-5E Tiger III
פינלנד פינלנד
F/A-18 הורנט
גרמניה גרמניה
פאנביה טורנדו - לייטנינג 2
יורופייטר טייפון - לייטנינג 2
יוון יוון
F-4E AUP
הונגריה הונגריה
JAS-39 גריפן
אינדונזיה אינדונזיה
F-16
הודו הודו
Sukhoi Su-30MKI
טג'אס
SEPECAT Jaguar
מיראז' 2000
מיג 29k
איטליה איטליה
AMX
מקדונל דאגלס AV-8B הרייר II
קזחסטן קזחסטן
סוחוי Su-27
הולנד הולנד
F-16
פורטוגל פורטוגל
F-16
רומניה רומניה
MiG-21 LanceR A
MiG-21 LanceR C
סינגפור סינגפור
F-16
דרום אפריקה דרום אפריקה
JAS-39 גריפן
שוודיה שוודיה
JAS-39 גריפן
ספרד ספרד
מקדונל דאגלס AV-8B הרייר II
יורופייטר טייפון
תאילנד תאילנד
JAS-39 גריפן
טורקיה טורקיה
F-4E 2020 Terminator
בריטניה בריטניה
יורופייטר טייפון
ארצות הברית ארצות הברית
מקדונל דאגלס AV-8B הרייר II
A-10 ת'נדרבולט II
B-52 סטרטופורטרס
F-16 פייטינג פלקון
F/A-18 הורנט
נורת'רופ גראמן EA-6B Prowler
F-15E סטרייק איגל
ונצואלה ונצואלה
F-16
ראו גם

LANTIRN
הערות שוליים

↑  Litening Targeting Pod, מגזין Defence update
↑  , israeldefense 2011
↑  ברושור תיאור מערכת, רפאל
↑  הגרסה החדשה ביותר של פוד התקיפה "לייטנינג" של רפאל תהפוך למבצעית בשנה הבאה, 2015
↑  תני גולדשטיין, אוסטרליה רוכשת פודי תקיפה של רפאל, באתר ynet, 8 בספטמבר 2005
↑  LITENING ADVANCE TARGETING, U.S. AIR FORCE, 2015
↑  Northrop Grumman Awarded U.S. Air Force Contract to Provide LITENING SE Advanced Targeting Pods, אתר Northrop Grumman, שנת 2010
↑  הגרסה החדשה ביותר של פוד התקיפה "לייטנינג" של רפאל תהפוך למבצעית בשנה הבאה, 2015
| ישראל אמצעי לחימה מתוצרת רפאל מערכות לחימה מתקדמות |
| --- | --- | --- |
| טילים ורקטות | אנקור (אנקור כחול • אנקור כסוף • אנקור שחור) • ברק • גיל • גיל 2 • דרבי • לוז • מטאדור • סיימון • ספייק • פופאי • פיתון • שפריר • משגר השביט • תמוז • ‏CARPET • ‏Sea Breaker |  |
| עמדות שליטה מרחוק בנשק | טייפון • מאג רפא"ל • קטלנית • רואה-יורה |  |
| מערכות הגנה אווירית | ברק • כיפת ברזל • כיפת מגן • מגן אור • קלע דוד ("שרביט קסמים") • קלע חד • SPYDER • ‏כיפת רחפן |  |
| לויינים | אביר • ונוס |  |
| רכבי שטח, כלי שיט וכלי טיס | גולן • זאב • חצצית • סקיילייט • פרוטקטור • רקון • מעוז |  |
| שונות | אזוב • מאמין • מאמין קל • "מעיל רוח"/TROPHY • ספייס • לייטנינג‏ • Sky Shield‏ • THOR – מערכת סילוק פצצות |  |
פוד ניווט לייטנינג מחובר מתחת לכונס האוויר השמאלי של מטוס קרב F-15I ״רעם״ של חיל האוויר הישראלי
מפה עם מדינות בהן משמש הפוד
מדורת ההבלים

מדורת ההבלים של ברנרדינו מסיינה
מדורת ההבלים (באיטלקית: Falò delle vanità) היא מדורה שמובערת בידי רשויות (לרוב דתיות) ובה נשרפים חפצים שעשויים לפתות אנשים לחטוא. המונח מתייחס לרוב למדורת ההבלים של הנזיר הדומינקני ג'ירולמו סבונרולה, אשר הובערה ב-7 בפברואר 1497. סבונרולה ואנשיו אספו מדלת לדלת מראות, קוסמטיקה, תמונות, ספרים אליליים, שולחנות הימורים, בגדים נאים, עבודותיהם של משוררים בלתי מוסריים (לפי הגדרתו) ואף יצירות אומנות. הכל הובער במרכז העיר פירנצה. עם זאת, אופן פעולה זה לא הומצא בידי סבונרולה, ובאותה מאה הבעיר גם ברנרדינו מסיינה מדורה דומה.
סבונרולה

ג'ירולמו סבונרולה היה כומר דומיניקני שפעל ברפובליקת פירנצה. לאחר התמוטטות שלטונם של בני מדיצ'י בעיר, הוא הפך בהדרגה לשליט הדתי של העיר, והיה לו אף משמר אישי שליווה אותו לכל מקום. סבונרולה הירבה להטיף נגד החיצוניות, המוגזמת לדעתו, שבה התאפיינה פירנצה באותם ימים.
החל מפברואר 1497, החל סבונרולה לארגן את מדורת ההבלים שלו. נערים שהוסתו על ידו, עברו מבית לבית ואספו חפצים. בין הדברים שנאספו נמנו כתבי יד עתיקים שאין להם תחליף, פסלים עתיקים, ציורים עתיקים ומודרניים, שטיחי קיר שלא יסולאו בפז, פריטי אומנות יקרי ערך רבים אחרים, מראות, כלי נגינה, שמלות, אביזרי קוסמטיקה, שולחנות הימורים, קלפי משחק, ספרי הגדת עתידות, אביזרי אסטרולוגיה וקסם. בין הסופרים והמשוררים שהוגדרו על ידו כ"פסולים", נמנו אובידיוס, פרופרטיוס, דנטה ובוקאצ'ו. כה גדולה הייתה השפעתו, עד שהוא הצליח לרתום למטרה אף חלק מהאומנים שעל יצירותיהם הכריז חרם כמו לורנצו די כרדי וסנדרו בוטיצ'לי. זה האחרון, השליך את יצירותיו לאש במו ידיו. כל מי שסירב למסור את חפציו, אולץ לעשות זאת בידי אנשיו המשולהבים של סבונרולה שכינו עצמם "המקוננים". המדורה הובערה בפיאצה דלה סיניוריה ב-7 בפברואר לעיני כל העיר.
במהרה איבד סבונרולה את תמיכת ההמונים. בדרשה שנשא ב"יום העלייה לשמים" ב-4 במאי 1497, החלו קבוצות נערים לחולל מהומות, אשר הפכו למרד. בתי מרזח נפתחו מחדש, והבריות הימרו בפומבי. מעשיו של סובנרולה גם לא מצאו חן בעיני האפיפיור אלכסנדר השישי, אשר הוציא עליו גזירת נידוי, אך סבונרולה התעלם ממנה ולעג לאפיפיור. בתגובה איים האפיפיור על שלטונות פירנצה שאם לא ישתיקו את המטיף הוא ינדה את העיר כולה. סבונרולה עונה בפירנצה, ופעם נוספת בידי האינקווזיטורים של האפיפיור ברומא במאמץ לגרום לו "להודות" שרימה ושיקר. בשנת 1498 הוא הוצא להורג בידי השלטונות בפירנצה. למרבה האירוניה, מאוחר יותר ספריו של סבונרולה בעצמו נשרפו בפומבי, והוצא נידוי על מי שיחזיק בהם.
ראו גם

שריפת ספרים
ללה קאראיאני

| --- | --- |

 לידה:  24 ביוני 1898 Limni, יוון 
 נרצחה:  8 בספטמבר 1944 (בגיל 46) חיידרי, יוון 
 מדינה:  יוון 
 מקצוע:  מהפכנית 
 מספר צאצאים:  7 
 מידע חסידת אומות העולם
 פרסים והוקרה:  חסידת אומות העולם (13 בספטמבר 2011) 
 קישורים חיצוניים
 יד ושם:  ללה קאראיאני
 
הלני "ללה" קאראיאני (ביוונית: Λέλα Καραγιάννη;‏ 1898 – 1944) הייתה לוחמת ומנהיגת התנגדות יווניה במהלך מלחמת העולם השנייה. אשתו של רוקח ממחוז אטיקה ואם לשבעה ילדים, קרגיאני פעלה לתאום תאי התנגדות יוונים ופעילותם כנגד כוחות הציר הכובשים. היא נתפסה ועונתה על ידי הגרמנים בשנת 1944, נשלחה למחנה הריכוז חיידרי, שם המשיכה לארגן את ההתנגדות נגד הגרמנים. היא הוצאה להורג על ידי כיתת יורים ב־8 בספטמבר 1944.